Ông Ek-chèng

**Ông Ek-chèng** (ワン・イイゼン, ) sī Tâi-oân ê chit-gia̍p iá-kiû soán-chhiú, phian-miâ "A-chí (Hôa-gí: 姊姊)", siú-pī ūi-tì sī tâu-chhiú, bat tī Ji̍t-pún Chit-pāng ê Hoâiⁿ-pin DeNA Tūi kah Tiong-hôa Chit-pāng ê Lo̍k-thian Thô-oân, Tâi-kǹg Hiông-eng hāu-le̍k, bo̍k-chêng tam-jīm Tiong-hôa Chit-pāng Lo̍k-thian Thô-oân jī-kun tâu-chhiú kàu-liān. Bat pang-chō͘ Thô-oân tit-tio̍h 5-ê chóng-koan-kun, mā sī Tâi-oân Tōa-sài sèng-tâu pó-chhî-chiá (kah pa̍t-lâng pēng-lia̍t). Ông Ek-chèng ê kiû-sok siōng kín ū 149 km/h, sú-iōng ê piàn-hòa-kiû ū sū-lài-tà, chhia̋n-jí-bò͘-lù kah khà-bù.

## Seng-gâi
Ông Ek-chèng Tāi-ha̍k ji̍p-soán kok-ka-tūi ê sî, hō͘-lâng jīn-ûi tōng-chok sêng cha-bó͘-gín-á, só͘-í phian-miâ hō-chò "Sió-mōe (Hôa-gí: 妹妹)", āu--lâi khah tōa-hàn--ah, tio̍h kái-chò "**A-chí** (Hôa-gí: 姊姊)", mā bat tī Tiong-chit jia̍t-sin-sài chhēng ū siá phian-miâ "A-chí" ê kiû-saⁿ.

2009 nî 12 goe̍h kah Ji̍t-pún Chit-pāng Hoâiⁿ-pin DeNA Oan Chheⁿ chhiam--loeh lóng-chóng Ji̍t-phiò 4000-bān (pau-koat chhiam-iok-kim, nî-sin kah kek-lē chióng-kim) ê 3-nî ha̍p-iok, tī Ji̍t-pún Chit-pāng hāu-le̍k 4-ê kiû-kùi.

2013 nî 6 goe̍h 20 ka-bêng Tiong-hôa Chit-pāng Lamigo Thô-oân. Sui-jiân 2015, 2016 nî tâu-kiû sêng-chek bô kàu Tiong-chit liân-bêng pêng-kin ê chúi-chún, m̄-koh in-ūi sī liân-bêng chió-sò͘ thang tan-kùi hū-tam chhiau-kòe 100-kio̍k ê pún-thó͘ tâu-chhiú, 2016 nî kiû-kùi kiat-sok liáu-āu tit-tio̍h 38, 42, 47-bān ê 3-nî ho̍k-sò͘-nî ha̍p-iok. 2019 nî kiû-kùi á-bōe kiat-sok tio̍h seng ōaⁿ-iok, 2020 kàu 2022 nî ê goe̍h-kip hun-pia̍t sī 52, 52, 55-bān kho͘.

2014-19 nî kî-kan, Lamigo chiâⁿ-chò la̍k-nî-gō͘-koan ê chhiau-kip hông-tiâu, chò-ûi kiû-tūi lāi-té ê ông-pâi thó͘-tâu, Ông Ek-chèng mā sī tōa-kong-sîn, tī chit-5-tang ê Tâi-oân Tōa-sài lóng hőng an-pâi tam-jīm sian-hoat, pēng-chhiáⁿ choân-pō͘ tit-tio̍h sèng-tâu, bo̍k-chêng í 5-sèng 0-pāi kah kî-thaⁿ kiû-oân pēng-lia̍t Tâi-oân Tōa-sài ê sèng-tâu-ông. Kî-tiong tī 2015 nî Tâi-oân Tōa-sài G5, bīn-tùi kiû-tūi 1-sèng 3-pāi lo̍k-hō͘ Hiaⁿ-tī ê su-bīn, í 9-kio̍k sit 2-hun ê oân-tâu-sèng pang-chō͘ kiû-tūi tit-tio̍h sèng-lī, lo̍h-bóe iōng 3-liân-sèng tò-iâⁿ.

2023 nî 8 goe̍h 10 hō, Lo̍k-thian Thô-oân soan-pò͘ iōng Ông Ek-chèng, Ong Úi-kin, Nâ În-lûn hām Ông Pek-iông ê iu-sian gī-iok-khoân, kah Tâi-kǹg Hiông-eng ōaⁿ soán-siù chiōng-goân Lîm Chú-úi.

2024 nî kiû-kùi kiat-sok liáu-āu, Ông Ek-chèng in-ūi chiàn-le̍k bô-ha̍p kiû-tūi ê kî-thāi, hō͘ Tâi-kǹg Hiông-eng sek-chhut.

## Keng-le̍k
* Pîn-tong-koān Hêng-chhun-tìn Khún-teng Kok-sió Siàu-pāng-tūi
* Pîn-tong-koān Hêng-chhun-tìn Kiâu-ióng Kok-sió Siàu-pāng-tūi
* Pîn-tong-koān Ho̍h-siaⁿ Kok-tiong Chheng-siàu-pāng-tūi
* Pîn-tong-koān Pîn-tong-chhī Pîn-tong Ko-tiong Chheng-pāng-tūi
* Tâi-pak-chhī Tiong-kok Bûn-hòa Tāi-ha̍k (Bí-hu Kī-jîn) Iá-kiû-tūi
* Tiong-hôa Chit-pāng La New Hîm tāi-hùn kiû-oân（2009 nî)
* Ji̍t-pún Chit-pāng Hoâiⁿ-pin DeNA Oan Chheⁿ→Hoâiⁿ-pin DeNA Hái-oan chi Chheⁿ（2009 nî 11 goe̍h －2013 nî 5 goe̍h 29)
* Tiong-hôa Chit-pāng Lamigo Thô-oân (2013 nî 6 goe̍h 20－2019 nî 12 goe̍h 16)
* Tiong-hôa Chit-pāng Lo̍k-thian Thô-oân (2019 nî 12 goe̍h 17－2023 nî 8 goe̍h 14)
* Tiong-hôa Chit-pāng Tâi-kǹg Hiông-eng (2023 nî 8 goe̍h 15－2024 nî)
* Thô-hn̂g-chhī Kím-heng Kok-sió Siàu-pāng-tūi kàu-liān (2025 nî)
* Tiong-hôa Chit-pāng Lo̍k-thian Thô-oân jī-kun tâu-chhiú kàu-liān (2026 nî－)

## Chit-pāng Seng-gâi Sêng-chek
### Ji̍t-pún Chit-pāng

### Tiong-hôa Chit-pāng
* (**Chho͘-o͘-jī** sī hit-nî siōng-hó ia̍h siōng-koân ê sêng-chek)

### Te̍k-sû Kì-lo̍k
* 2012 nî 6 goe̍h 6 hō tī Ji̍t-pún Chit-pāng it-kun thâu-chi̍t-pái teng-pán, tī Chhian-ia̍p Hái-iûⁿ Kiû-tiûⁿ tùi-chiàn Chhian-ia̍p Lot-theh Hái-iûⁿ sian-hoat, chú-tâu 4.1-kio̍k sit 3-hun chiâⁿ-chò pāi-chiàn tâu-chhiú.
* 2013 nî 8 goe̍h 18 bīn-tùi Thóng-it 7-ELEVEn Sai tâu chhut oân-hong-sèng.
* 2015 nî 4 goe̍h 24 bīn-tùi Tiong-sìn Hiaⁿ-tī tâu chhut oân-tâu-sèng.
* 2015 nî 10 goe̍h 22 tī Tâi-oân Tōa-sài bīn-tùi Tiong-sìn Hiaⁿ-tī koh-chi̍t-pái tâu chhut oân-tâu-sèng, in-ūi ū chit-tiûⁿ sèng-lī, Lamigo Thô-oân chiah thang tńg--khì Thô-hn̂g Kok-chè Iá-kiû-tiûⁿ phah tē-6-chiàn kah tē-7-chiàn, hőng jīn-ûi sī hō͘ Lamigo siōng-bô ke thàn nn̄g-chheng-bān ê cha-po͘-lâng.
* 2017 nî 5 goe̍h 12 tī Tâi-lâm Chhī-li̍p Iá-kiû-tiûⁿ sian-hoat bīn-tùi Thóng-it 7-ELEVEn Sai tan-tiûⁿ 7-kio̍k tâu chhut 10-pái sa̋n-sín sī kò-jîn seng-gâi siōng koân。
* 2019 nî 10 goe̍h 15 Tâi-oân Tōa-sài tē-5-chiàn, tī Chiu-chè bīn-tùi Tiong-sìn Hiaⁿ-tī sian-hoat 7.1-kio̍k, hőng kòng chhut 7-ki an-táⁿ sit 4-hun, tit-tio̍h seng-gâi tī chóng-koan-kun-sài ê tē-5-sèng, kah chêng Thóng-it 7-ELEVEn Sai tâu-chhiú Hackman chhòng-chō ê Tiong-chit chóng-koan-kun-sài sèng-tâu kì-lo̍k pêⁿ chē, pēng-chhiáⁿ sī Tiong-hôa Chit-pāng ûi-it chi̍t-ūi chóng-koan-kun-sài chhut-sài 5-pái lóng tit-tio̍h sèng-tâu ê kiû-oân.

## Chù-kha

## Chham-khó Chu-liāu

## Gōa-pō͘ Liân-kiat

*Ji̍t-pún Chit-pāng 官方網站個人頁面
*
*